
Usually, I don’t ruminate, only from time to time: the predictive value of trait and state measures of rumination for the intensity of affective states

A környezehez való alkalmazkodás elengedhetetlen részei az érzelmeink és szabályzásuk képessége. Ebben a képességben egyéni különbségek és időbeli változékonyság mutatkozik. Az ismételt méréses eljárások képesek megragadni ezt a személyen belüli variabilitást.
A rumináció a negatív érzelmeken és következményeiken való passzív rágódást jelentő kognitív érzelemszabályozási stratégia. Állapot- és vonás-mutatói között csak közepes együttjárás mutatkozik. A magasabb vonás-rumináció (az állapot- nem) magasabb érzelmi reaktivitással jár együtt, vagyis a negatív eseményekre adott intenzív érzelmi válasszal. Felmerül azonban, hogy a rumináció személyen belüli, időbeli vizsgálata még pontosabb képet kaphatunk az érzelmi reaktivitásról.
A kutatás célja igazolni, hogy az érzelmi reaktivitás intenzitásában az állapot-rumináció nagyobb prediktív erővel bír, mint a vonás-rumináció. Célunk továbbá megerősíteni, hogy az állapot- és vonás-rumináció között nincs szoros együttjárás.
A minta 247 személyből áll, akik egy 28 napon át tartó élmény-mintavételi eljárásos (ESM) vizsgálatban vettek részt. Napi 8 rövid, online kérdőívet kaptak, amely felmérte az aktuális hangulatukat, érezelemszabályozásukat, és az őket érő stressz mértékét. Összesen 14 265 megfigyelés született, ezeket kevert modellezéssel elemeztem.
Az eredmények alapján az állapot-, átlagos állapot és vonás-rumináció is független prediktív erővel bír az érzelmi reaktivitás bejóslásában. De erősségük átfed, így nem állíthatók sorrendbe. Kizárólag a negatív érzelmek stressztől független vizsgálatánál viszont az átlagos állapot-rumináció a legerősebb bejósló. Ez egy ’félúton’ lévő mutató lehet az állapot és vonás között, egyesítve előnyeiket.
A vonás- és állapot-rumináció között közepes pozitív kapcsolatot találtunk. Emögött pszichometriai és kontextuális különbségek lehetnek, illetve hogy a különböző önbeszámolós módszerek eltérő információforrásra hagyatkoznak.
Az eredmények az uralkodó vonás-megközelítést meghaladva betekintést nyújtanak az érzelemszabályozás személyen belüli, dinamikus működésébe és kapcsolatába az affektivitással. Megerősítik annak fontosságát, hogy a pszichológiai jelenségek mérésének klasszikus megközelítését újraértékeljük. Klinikai relevanciájuk lehet a stresszre adott érzelmi válaszok bejóslásában hétköznapokban használható egyszerű mérések révén.
Részt vettem az adatfelvétel előkészítésében és lebonyolításában, adattisztítást és -elemzést végeztem, és megírtam a dolgozatot.



